Universitetsforlaget (1950–1999)

Universitetsforlaget var et ledende norsk akademisk forlag, som eksisterte fra 1950 til 1999.

Historie

Forlaget ble opprettet i 1950, og het til 1956 Det Akademiske Forlag. Tønnes Andenæs var grunnlegger av og leder for Universitetsforlaget fra 1950 til sin død i 1975. Fra 1984 ble Universitetsforlaget et eget aksjeselskap. Universitetsforlaget AS var et rent universitets-, høyskole- og tidsskriftforlag eiet av universiteter og høyskoler og studentsamskipnadene i Trondheim og Oslo. I 1988 kom Aschehoug og Gyldendal Norsk Forlag inn på eiersiden, med 25 % hver. Studentsamskipnaden i Trondheim var den eneste universitetsaktøren av betydning, med 1/3 av aksjene.

Omsetningen i 1997 var på 335 millioner kroner. Forlaget publiserte fagbøker innen en rekke områder, slik som pedagogikk, psykologi, realfag, juss og økonomi. Universitetsforlagets tidsskriftvirksomhet var sterk, og utviklet seg til en internasjonal virksomhet etter oppkjøpet av det svenske tidsskriftforlaget Almqvist & Wiksell International i 1991. Universitetsforlaget tok derfor i bruk det engelskspråklige navnet Scandinavian University Press. Forlaget hadde også en engelskspråklig bokportefølje som ble utgitt under dette navnet.

Slutten på Universitetsforlaget

I 1999 overtok Aschehoug og Gyldendal alle aksjene i Universitetsforlaget, og nedla forlaget. Ansatte og porteføljer ble fordelt slik:

 Aschehoug fikk retten til navnet Universitetsforlaget. De overtok de norskspråklige tidsskriftene, samt bokporteføljen innen jus, humaniora og samfunnsvitenskap. Aschehoug endret navn på sitt fagbokforlag TANO, og fusjonerte disse redaksjonene i det «nye» Universitetsforlaget, som så dagens lys i juni 2000.

 Gyldendal overtok bokporteføljen innen helse- og sosialfag, økonomi og administrasjon, samt skolebøker for videregående skole og aksjene i Kommuneforlaget. Gyldendals akademiske forlag Ad notam ble fusjonert med redaksjonene fra det gamle Universitetsforlaget og gjenoppstod som Gyldendal Akademisk.

 Universitetsforlagets skolebokportefølje for grunnskolen ble solgt til Damm og ble grunnlaget for Damm grunnskole.

 Økonomiforlaget ble solgt til Fagbokforlaget.

 Internasjonale tidsskrifter ble solgt til Taylor & Francis International, som opprettet Skandinavia-kontorer i Oslo og Stockholm.

Personer

Direktører for Universitetsforlaget
1950-1975: Tønnes Andenæs
1978-1985: Tor Bjerkmann
1985-1986: Fredrik Nissen (konstituert)
1986-1997: Trygve Ramberg
1997-1998: Terje Osmundsen
1998-1999: Siri Hatlen

Styreledere i Universitetsforlaget
1962-1977: Knut S. Selmer
1977-1980: Anders Bratholm
1980-1984: Kåre Tønnesson
1985-1987: Bjarne A. Waaler
1987-1998: Inge Lønning
1998-1999: Per Ivar Maudal

Andre sentrale medarbeidere i Universitetsforlaget
Marit Landsem Berntsen – leder for forlagets skolebokavdeling, senere leder for Akribe forlag
Randi Bauer – leder for forlagets universitets- og høgskoleavdeling, senere personalsjef i Gyldendal Norsk Forlag
Terje Sørlie – leder for forlagets tidsskriftavdeling, senere direktør for Taylor & Francis, Scandinavia
Rune Slagstad – redaksjonssjef og grunnlegger av forlagets Nytt Norsk Tidsskrift

Litteratur
 Marianne Egeland (1996): Med kunnskap skal landet bygges. Universitetsforlaget 1950-1990. Oslo: Universitetsforlaget.

Eksterne lenker 
 Hjemmeside for det «nye» Universitetsforlaget
 Hjemmeside for Gyldendal Akademisk 

Norske forlag
Akademiske forlag
Forlag etablert i 1950
Selskaper opphørt i 1999